**TEATRUL DE PĂPUȘI ,,PUCK"**

„Teatrul de Păpuşi Puck a fost înființat în anul 1950. Secțiile română şi maghiară au pus în scenă încă de la început spectacole adresate cu precădere copiilor. Multe din titlurile importante montate de-a lungul timpului au avut versiuni jucate atât în limba română cât şi în limba maghiară. Generație după generație, copiii din Cluj și din toată țara s-au bucurat de poveștile minunate puse în scenă de artiștii instituției. Spectacolele actuale sunt urmărite cu încântare de cei mici și de cei mari atât în sala de la sediului de pe strada I. C. Brătianu, numărul 23, cât și la Teatrul Național „Lucian Blaga”, Casa de Cultură a Studenților, Opera Maghiară , Cercul Militar sau la Cinema „Dacia” din Mănăștur.

Din repertoriul Teatrului ,,Puck” fac parte spectacolele Aleodor Împărat, Frumoasa din Pădurea Adormită, Croitorașul cel isteț, Pinocchio, Scufița Roșie, Cenuşăreasa, Strada cu îngeri, Punguța cu doi bani, Capra cu trei iezi, Fata babei și fata moșului, Țara lui Împreună, Lupul interzis, Scufița Roșie și Lupul cel Flămând, Dănilă Prepeleac sau Crăiasa Zăpezii – la secţia română. Între spectacolele secţiei maghiare amintim Dacă aș fi Matia Corvinul/ Ha én lennék Mátyás király, Csipike/Cipi, Covorașul fermecat/ Meseszőnyeg, Cadou/ Ajándék, Ursulețul Winnie Pooh/ Micimackó, Frumoasa domniţă trestie/ Világszép nádszálkisasszony, Hansel şi Gretel/ Jancsi és Juliska, Elefănţelul curios/ Kíváncsi elefántkölyök, Fârtații și dracii/ Ördögverő jóbarátok, Povești clujene/Kolozsvári mesék sau Ciobănașul cu ochi de stele/A csillagszemű juhász.

Numeroasele participări la festivaluri naţionale şi internaţionale au adus artiştilor Teatrului „Puck” importante premii şi nominalizări.

Spectacole de referinţă ale celor două secţii au fost, între multe altele Visul unei nopţi de vară, Ubu Rege, Sînziana şi Pepelea, Văduva Karnyo, Elefănţelul curios, Motanul încălţat, Tinereţe fără bătrâneţe şi viaţă fără de moarte, Cenuşăreasa, Albă ca Zăpada, Frumoasa domniţă trestie, Ursuleţul Winnie Pooh. Turnee: - Cu spectacolul Motanul Vrăjitoarei, regia Decebal Marin – turneu în Polonia în anul 2003; - Cu spectacolul Cenuşăreasa, regia Mona Chirilă – turneu în Italia în anul 2005; - Cu spectacolul Vasilache şi Marioara, regia Varga Ibolya – turneu in Germania în anul 2005. - Cu spectacolul Cenuşăreasa, regia Mona Chirilă – turneu în Polonia în anul 2006; - Cu spectacolul Angajare de clown de Matei Vişniec – turneu în Arizona, SUA, la invitaţia Arizona State University – noiembrie 2007, - Cu spectacolul Istoria comunismului de Matei Vişniec – turneu în Arizona SUA, la invitaţia Arizona State University – octombrie 2008 - Cu spectacolul Cartea lui Apolodor de Gelu Naum - turneu in

Franta, 2011 - Spectacolul „Dănilă Prepeleac” a fost prezentat în octombrie, 2016 în Germania, mai exact la München, Stuttgart, Heidelberg şi Frankfurt am Main.

Începând cu anul 2002, Teatrul „Puck este gazda unicului festival internaţional de gen din România, „Festivalul Internațional „Puck”.

Între 15 și 17 septembrie 2017 a avut loc prima ediție a Festivalului Stradal WonderPuck, un eveniment open-air conceput pentru întreaga familie, reunind teatrul, muzica, dansul, arta vizuală și artizanală. Într-un perimetru de 3.520 de metri pătrați, în inima Clujului, s-au dezvoltat continuu, într-un cadru atractiv și prietenos, o serie de activități artistice dedicate copiilor și părinților. Au participat atât artiști clujeni, cat si de la Oradea, Sibiu, Alba Iulia, Târgu-Mureș, Baia Mare, Deva, Satu Mare și Dej. Pe lângă trupe și instituții de teatru, programul artistic al festivalului a cuprins și spectacole de teatru ale unor prestigioase școli clujene, concerte, momente de dans și jonglerie, ateliere de creație și expoziții. Au luat parte nu mai puțin de 17.400 de spectatori.

În 24 septembrie 2017, spectacolul „Strada cu îngeri” a fost distins la Festivalul Internațional de Teatru pentru Copii de la Subotica cu Premiul pentru cele mai frumoase păpuși realizate de către Decebal Marin și Ion Bătăiosu, și Premiul de Excelență pentru calitatea mânuirii păpușilor (acordat celor patru actori care formează distribuția spectacolului: Andreea Bolovan, Ștefan Craiu, Robert Gutunoiu și Andra Ștefan).

Între 16 și 20 octombrie 2017 a avut loc cea de-a 16 ediție a Festivalului Internațional al Teatrelor de Păpuși și Marionete „Puck”. Artiști din toată țara, dar și din Italia, Ungaria și Marea Britanie au susținut spectacole inedite pe mai multe scene din Cluj-Napoca. Printre invitații speciali ai ediției s-au numărat britanicul Stephen Mottram, Compania di Filippo, Teatrul Vojtina din Debrecen sau Teatrul „Guguță” din Chișinău. Cei mici au regăsit pe afișul festivalului titluri îndrăgite ca „Harap Alb”, „Mica sirenă”, „Peter Pan” sau „Alice în țara minunilor”. Competiția pentru trofeul ediției a reunit un număr de 14 spectacole. Au luat parte

6.000 de spectatori.

Spectacolul „Strada cu îngeri”, în regia, scenariul și scenografia lui Decebal Marin, a luat parte în 26 septembrie 2017 la Festivalul Internațional de Teatru pentru Copii de la Subotica (Serbia). În 7 octombrie 2017, spectacolul Mimorózart, regizat de către Kisó Palocsai Kata a fost distins cu Premiul Juriului de Copii și Premiul pentru cea mai bună scenografie la Festivalului Teatrelor Maghiare Profesioniste de Păpuși din Ardeal (FUX). În 1 noiembrie 2017, actrița Andra Ștefan a primit „Premiul Special pentru Candoarea și Firescul

Interpretării”, pentru rolul din „Pinocchio”, spectacol prezentat la Festivalul Internațional de Animație „Sub bagheta lui Merlin” din Timișoara.

În 27 noiembrie 2017, spectacolul „Strada cu îngeri” a fost distins cu Premiul pentru creativitate și excelență în folosirea mijloacelor tradiționale de animație” al Festivalului Internațional de Teatru Contemporan de Animație ImPuls 2017 din București.

În 5 februarie 2018 Teatrul Puck a împlinit 68 de ani. Cu acest prilej, au avut loc premierele spectacolelor „Ali Baba și cei 40 de hoți”, în regia lui Traian Savinescu și „Aventurile lui Paprikajancsi”/ în regia lui Vadas Laszlo. Totodată, actrița Doina Dejica a primit premiul de Excelență.

În 29 și 30 aprilie 2018, spectacolul „Strada cu îngeri” a participat la Festivalul Internațional pentru Copii și Tineret „Little Ladies, Little Gentleman” de la Ankara.

În lunile aprilie și mai, Teatrul „Puck” a prezentat spectacole în cadrul proiectului

„Caravana cu povești”, în colaborare cu Worl Vision Cluj. Artiștii de la Cluj au prezentat spectacole pentru copiii din Aghireșu, Iara, Băișoara, Cășeiu, Rugășești, Iclod, Livada, Răscruci, Bonțida, Nicula, Fizeșu Gherlii, Cara, Apahida, Mociu și Cămărașu.

În 19 mai a avut loc în Piața Muzeului (la Zilele Clujului) premiera spectacolului „Țara lui Împreună”, de Ovidiu Pecican, în regia lui M. Chris Nedeea. Între 23 mai și iunie 2018 s-a derulat un proiect în colaborare cu Asociatia Eureka cu spectacole prezentate la Săvădisla (jud Cluj), Jebucu (județul Sălaj), Sâncraiu (jud. Cluj), Luduș – unde au fost prezenți 400 de copii, Beclean, Vița (județul Bistrița-Năsăud) și la Huedin. Proiectul a inclus și două spectacole la care au fost aduși copii din grădinițe și școli din Cluj-Napoca, situate departe de centrul municipiului.

Stagiunea 2018-2019 a început cu cea de-a doua ediție a Festivalului stradal WonderPuck, desfășurat între 14 și 16 octombrie 2018, cu spectacole de teatru, jonglerii și muzică atât la scena din Piața Unirii, cât și în curtea Castelului de la Bonțida (ambele destinate activităților pentru copii), cât și în Piața Muzeului din Cluj-Napoca, unde au avut loc spectacole și concerte destinate adolescenților. Au luat parte artiști din Argentina, Italia, Ungaria, Turcia, Canada şi România. Numărul total al spectatorilor a fost de aproximativ 21.000.

Cea de-a 17-a ediție a Festivalului Internațional al Teatrelor de Păpuși și Marionete „Puck” a reunit la spectacolele și evenimentele din program nu mai puțin de 9.000 de participanți. Evenimentul a avut loc între 15 și 19 octombrie pe scenele principalelor instituții de spectacol din Cluj-Napoca.

În 1 Decembrie 2018 – Teatrul Puck a sărbătorit Centenarul cu spectacolul „Călătorie în lumea poveștilor”, în regia lui Ovidiu Pecican.

În 5 februarie, 2019 Ziua Teatrului de Păpuși „Puck”, a fost marcată cu spectacolele

„Hänsel și Gretel”, în regia Ibolyei Varga, „Ciobănașul cu ochi de stele”/ „A csillagszemű juhász”, după o poveste populară, în regia și scenariul lui Szabó Attila, Povești din spatele cortinei – Marionetă și mim. Balló Zsuzsa, Balló Zoltán și Péter János”, susținut în limba maghiară, cu traducere și titrare în limba română.

În 10 martie 2019 - Directorul Teatrului de Păpuși „Puck”, Emanuel Petran, alături de Vákár István, vicepreședinte al Consiliului Județean Cluj, au participat la deschiderea oficială a festivalului „Izmir International Puppets Days”, desfășurat în orașul Izmir din Turcia.

În 15, 16, 17 martie 2019 - „Strada cu îngeri”, în regia, scenariul și scenografia lui Decebal Marin, unul din spectacolele de succes ale Teatrului de Păpuși Puck, a reprezentat România pe scena festivalului „Izmir International Puppets Days” din Turcia. În 20 martie 2019, Ziua Internațională a Marionetei a fost marcată la Teatrul Puck cu un atelier condus de Rachel Warr, regizor și scenarist din Spania.

Între 6-10 mai 2019 - Spectacolul „Punguța cu doi bani”, după Ion Creangă, în regia lui Decebal Marin, a avut cinci reprezentații în Ucraina, în cadrul proiectului „Caravana teatrului românesc pentru copii din nordul Bucovinei”, în localitățile Costiceni (raionul Noua Suliță), Hreațca (raionul Herța), Ropcea (raionul Storojineț), și Stroiești (raionul Noua Suliță) din Cernăuți, Ucraina.

Între 9-26 mai, Muzeul de Artă din Cluj-Napoca a găzduit Muzeul Păpușilor 2019.

În 27 mai 2019 spectacolul nonverbal al Teatrului de Păpuși „Puck” din Cluj-Napoca a adăugat încă două două distincții importante în „palmares”, în urma participării la Festivalul de Teatru pentru Copii si Tineret „Imaginarium” de la Ploiești. Este vorba de Premiul pentru regie și Premiul pentru interpretare și mânuire.

Din 2019, Teatrul Puck organizează un nou festival, „Hai Hui printre povești”, care a reunit în 1 și 12 iunie aproximativ 5.000 de participanți.

Ediția a III-a a Festivalului Stradal WonderPuck - intrare gratuită - festival dedicat familiei - spectacole de teatru, teatru stradal, ateliere pentru copii, concerte, tombolă, expoziții în aer liber a avut loc între 13 și 15 septembrie 2019, în Piața Unirii/ Piața Muzeului - Cluj- Napoca și la Castelul Bánffy – Bonțida, reunind un total de 20.000 de persoane,

Festivalul Internațional ,,Puck", ediția a 18-a, avut loc între 14-18 octombrie 2019, cu participarea a aproximativ 6.000 de spectatori.

Între 5 și 15 iulie au avut loc reprezentații ale spectacolelor „Strada cu îngeri” și „Lupul interzis” din cadrul Festivalului de la Avignon, în Sala L’Atelier 44.

În 2, 3, 4 august 2019, artiștii Teatrului Puck au participat la Festivalul UNTOLD, cu spectacolele „Croitorașul cel isteț”, „Scufița Roșie și lupul cel flămând” și „Aventurile lui Paprikajancsi”.

În 29 septembrie 2019 - Spectacolul „Dănilă Prepeleac”, de Ion Creangă, în regia lui Traian Savinescu, a luat parte la Festivalul EuRoFestCultura, care se desfășoară în aceste zile la Bruxelles (Belgia).

În perioada 28-29 septembrie 2019 – Teatrul „Puck” a participat la Zilele Clujului, cu spectacolele „Scufița Roșie și lupul cel flămând” și „Aventurile lui Paprikajancsi”.